CELEX: 52016PC0497
Language: hr
Date: 2016-08-05
Title: Prijedlog PROVEDBENE ODLUKE VIJEĆA kojom se Republici Poljskoj odobrava nastavak primjene mjere odstupanja od članka 26. stavka 1. točke (a) i članka 168. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 5.8.2016.
            COM(2016) 497 final
            2016/0245(NLE)
            Prijedlog
            PROVEDBENE ODLUKE VIJEĆA
            kojom se Republici Poljskoj odobrava nastavak primjene mjere odstupanja od članka 26. stavka 1. točke (a) i članka 168. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”) Vijeće, koje djeluje jednoglasno na prijedlog Komisije, može bilo kojoj državi članici odobriti primjenu posebnih mjera za odstupanje od odredbi te Direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom koji je Komisija zaprimila 8. veljače 2016. Poljska je zatražila produljenje odstupanja od članka 168. Direktive o PDV-u kako bi mogla nastaviti ograničavati pravo na odbitak pretporeza na troškove povezane s određenim motornim vozilima. U skladu s člankom 395. stavkom 2. Direktive o PDV-u Komisija je dopisom od 6. lipnja 2016. obavijestila druge države članice o zahtjevu Poljske. Dopisom od 8. lipnja 2016. Komisija je obavijestila Poljsku da posjeduje sve informacije potrebne za razmatranje njezina zahtjeva. 
            
            
               1.KONTEKST PRIJEDLOGA
            
            
               Člankom 168. Direktive o PDV-u predviđeno je da porezni obveznik ima pravo na odbitak PDV-a obračunanog pri kupnji izvršenoj u svrhu transakcija koje podliježu porezu. Člankom 26. stavkom 1. točkom (a) te Direktive propisano je da se upotreba robe koja je dio imovine poduzeća u privatne svrhe smatra isporukom usluga uz naknadu ako se PDV za tu robu mogao odbiti. 
            
            
               Taj sustav omogućuje povrat prvotno odbijenog PDV-a kad je riječ o upotrebi u privatne svrhe. 
            
            
               U slučaju motornih vozila taj je sustav teško primijeniti zbog niza razloga, posebno zato što je teško točno odrediti granicu između poslovne i privatne upotrebe. Čuvanje evidencije predstavlja dodatno opterećenje i poduzeću i upravi koja je mora ažurirati i provjeravati. Broj dotičnih vozila znači da čak i mala pojedinačna utaja može prerasti u značajne iznose.
            
            
               Zatraženo ograničenje postotka iznosi 50 %. Ono se temelji na vlastitoj procjeni Poljske te bi se, prema uvjetima prijedloga, preispitivalo nakon svakog zahtjeva Poljske za produljenje nakon 2019.
            
            
               Na temelju Provedbene odluke Vijeća 2013/805/EU
                  1
                Poljskoj je trenutačno dopušteno da na 50 % ograniči pravo na odbitak PDV-a na kupnju, stjecanje unutar Zajednice, uvoz, najam ili leasing ili druge vrste sličnih aranžmana u pogledu određenih motornih vozila osim osobnih automobila, do najviše 6 000 PLN. Ta Odluka prestaje važiti 31. prosinca 2016.
            
            
               Poljska obavješćuje da se temelj za ovu primjenu odstupanja nije promijenio i da je sličan temelju iz prethodnog zahtjeva. Ovaj zahtjev za odstupanje nastavak je aranžmana na temelju prethodno navedene Odluke Vijeća. 
            
            
               Ograničenje bi se primjenjivalo samo na motorna vozila koja se ne upotrebljavaju isključivo u poslovne svrhe i na trošak povezan s takvim vozilima.
            
            
               To odstupanje uključuje i djelomično ograničenje prava na odbitak do 50 % pretporeza na kupnju goriva za motorna vozila obuhvaćena odstupanjem i na druge operativne troškove, uključujući popravke i održavanje tih vozila te na troškove robe ili usluga primljenih u vezi s tim vozilima i njihovom upotrebom, uključujući troškove za izmjene ili sastavljanje dijelova tih vozila (uz iznimku troškova za izmjene ili sastavljanje dijelova tih vozila koji se upotrebljavaju isključivo u poslovne svrhe, npr. sastavljanje taksimetra).
            
            
               Poljska navodi da je motorna vozila obuhvaćena tim odstupanjem jednostavno upotrebljavati u privatne svrhe zbog njihova dizajna.
            
            
               
                  Određene su vrste motornih vozila isključene iz tog ograničenja te bi stoga bile podložne uobičajenim pravilima, odnosno sva vozila s više od 9 sjedala (uključujući vozačevo sjedalo) i ukupne maksimalne težine veće od 3 500 kilograma. To uglavnom ograničava područje primjene na osobne automobile, dostavna vozila, kamionete i motocikle. Odstupanje ne bi imalo utjecaj ni na vozila isključivo namijenjena za preprodaju ili stavljanje na raspolaganje uz naknadu za upotrebu pod ugovorima o zakupu, najmu ili leasingu ili drugim sličnim ugovorima ili vozilima namijenjenima za prijevoz najmanje deset osoba uključujući vozača.
               
            
            
               Poljska je zatražila da joj se dopusti da do 31. prosinca 2019. nastavi ograničavati početni odbitak na određeni postotak, a da zauzvrat oslobodi poduzeća od obračunavanja PDV-a povezanog s upotrebom u privatne svrhe. Zbog tog odstupanja više ne postoji potreba za vođenjem detaljne evidencije kilometraže ostvarene upotrebom u privatne svrhe za svako vozilo ni za obračunavanjem PDV-a na upotrebu u privatne svrhe. Stoga to odstupanje treba u biti smatrati mjerom za pojednostavnjivanje. Time se pojednostavnjuje sustav za sve na koje se taj sustav odnosi i osigurava da postotak poreza, koji bi se inače možda utajio, bude naplaćen.
            
            
               Na temelju informacija koje je dostavila Poljska čini se da prosječna upotreba u poslovne svrhe službenih automobila koji se smiju upotrebljavati i privatno još uvijek iznosi oko 50 %. Stoga se čini da je zatraženo produljenje opravdano. Odstupanja se obično odobravaju na ograničeno razdoblje kako bi se moglo ocijeniti je li posebna mjera prikladna i učinkovita. Stoga bi sva produljenja trebala biti ograničenog trajanja kako bi se moglo ocijeniti hoće li uvjeti prema kojima je odstupanje zasnovano i dalje vrijediti. 
            
            
               Stoga se predlaže da se zatraženo produljenje odobri do 31. prosinca 2019. te da se od Poljske zatraži da do 1. travnja 2019. dostavi izvješće zajedno s pregledom primijenjenog ograničenja postotka ako namjerava tražiti dodatno produljenje nakon 2019.
            
            
               Odstupanje ne bi imalo utjecaja, osim zanemarivog, na sveukupni prikupljeni prihod države članice od poreza naplaćenog u fazi konačne potrošnje.
            
            
               •Usklađenost s postojećim odredbama politike u tom području politike
            
         
         
            
               Člankom 176. Direktive 2006/112/EZ propisuje se da Vijeće odlučuje za koje troškove ne postoji pravo na odbitak PDV-a. Do te je odluke državama članicama dopušteno zadržati izuzeća koja su bila na snazi 1. siječnja 1979. Stoga postoji određen broj odredbi „u mirovanju” kojima se ograničava pravo na odbitak u odnosu na motorna vozila.
            
            
               
                  Ne dovodeći u pitanje prethodne inicijative za uspostavu pravila o tome koje kategorije troškova mogu podlijegati ograničenju prava na odbitak
                     2
                   to je odstupanje primjereno primjenjivati do usklađenja tih pravila na razini EU-a. 
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 395. Direktive o PDV-u. 
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se prijedlog temelji, prijedlog je u isključivoj nadležnosti Europske unije. Načelo supsidijarnosti stoga se ne primjenjuje.
               
            
            
               •Proporcionalnost
            
            
               Odluka se odnosi na odobrenje dano državi članici na njezin zahtjev i ne predstavlja nikakvu obvezu.
            
            
               
                  S obzirom na ograničeno područje primjene odstupanja, posebna mjera proporcionalna je cilju koji se želi postići, a to je spriječiti određene oblike utaje ili izbjegavanja poreza i pojednostavniti naplatu PDV-a u određenom sektoru.
               
            
            
               •Odabir instrumenta
            
            
               
                  Predloženi instrument: Provedbena odluka Vijeća.
               
               
                  Druga sredstva ne bi bila primjerena zbog sljedećeg razloga:
               
               
                  u skladu s člankom 395. Direktive Vijeća 2006/112/EZ odstupanje od uobičajenih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Provedbena odluka Vijeća najprikladniji je instrument s obzirom na to da može biti upućena pojedinoj državi članici.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               •Savjetovanja s dionicima
            
            
               
                   Ovaj prijedlog temelji se na zahtjevu koji je podnijela Poljska i odnosi se samo na tu državu članicu. 
               
            
            
               •Prikupljanje i primjena stručnog znanja
            
            
               
                  Nije bilo potrebno obratiti se vanjskim stručnjacima. 
               
            
            
               •Procjena učinka
            
         
         
            
               
                  Prijedlog je namijenjen suzbijanju utaje PDV-a te pojednostavnjenju postupka za naplatu poreza te stoga ima moguć pozitivan učinak i na poduzeća i na uprave. Rješenje su u Poljskoj prepoznali kao odgovarajuću mjeru i ono je usporedivo s drugim prošlim i sadašnjim odstupanjima.
               
            
            
               4.UTJECAJ NA PRORAČUN
            
            
               
                  Prijedlogom se neće negativno utjecati na proračun EU-a.
               
            
            
               5.OSTALI DIJELOVI
            
            
               
                  Prijedlog sadržava klauzulu o vremenskom ograničenju valjanosti: utvrđen je automatski rok 31. prosinca 2019.
               
               
                  Ako Poljska zatraži još jedno produljenje mjere odstupanja nakon 2019., Komisiji bi najkasnije do 1. travnja 2019. zajedno sa zahtjevom za produljenje trebala dostaviti novo izvješće o evaluaciji.
               
            
            
               2016/0245 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               kojom se Republici Poljskoj odobrava nastavak primjene mjere odstupanja od članka 26. stavka 1. točke (a) i članka 168. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  3
               , a posebno njezin članak 395.,
            
            
               uzimajući u obzir prijedlog Europske komisije,
            
            
               budući da:
            
            
               (1)Člankom 168. Direktive 2006/112/EZ utvrđuje se pravo poreznog obveznika na odbitak PDV-a naplaćenog za isporuku robe ili usluga koje je primio u svrhu svojih oporezovanih transakcija. Članak 26. stavak 1. točka (a) te Direktive sadržava zahtjev za obračun PDV-a kada se poslovna imovina upotrebljava u privatne svrhe poreznog obveznika ili njegovih zaposlenika ili, općenitije, za svrhe koje nisu poslovnog karaktera.
            
            
               (2)Provedbenom odlukom 2013/805/EU
                  4
                Poljskoj je odobreno da do 31. prosinca 2016. ograničava pravo na odbitak PDV-a na kupnju, najam, zakup ili leasing određenih motoriziranih cestovnih vozila i povezanih troškova i oslobađa porezne obveznike od obračunavanja PDV-a na privatnu uporabu vozila obuhvaćenih tim ograničenjem..
            
            
               (3)Dopisom koji je Komisija zaprimila 8. veljače 2016. Poljska je zatražila odobrenje za nastavak primjene posebnih mjera na određena motorizirana cestovna vozila i s njima povezane troškove, a koje odstupaju od odredbi Direktive 2006/112/EZ kojima se uređuju prava poreznih obveznika na odbitak PDV-a plaćen na kupnju robe i usluga te onih kojima se zahtijeva da porez bude obračunan na poslovnu imovinu koja se upotrebljava u privatne svrhe.
            
            
               (4)U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 6. lipnja 2016. obavijestila druge države članice o zahtjevu Poljske. Dopisom od 8. lipnja 2016. Komisija je obavijestila Poljsku da posjeduje sve informacije potrebne za razmatranje njezina zahtjeva.
            
            
               (5)U skladu s člankom 3. stavkom 2. drugim podstavkom Odluke 2013/805/EU Poljska je Komisiji uz zahtjev za produljenje dostavila izvješće o provedbi te Odluke, uključujući pregled ograničenja postotka koje se primjenjuje na pravo na odbitak. Na temelju trenutačno dostupnih informacija Poljska smatra da je stopa od 50 % i dalje opravdana. Kako bi se izbjeglo dvostruko oporezivanje, istodobno bi se  trebao obustaviti zahtjev za obračun PDV-a na privatnu upotrebu motornih vozila ako je podlijegao tom ograničenju. Te se mjere mogu opravdati potrebom za jednostavnijim postupkom obračuna PDV-a i za sprečavanjem utaje netočnim vođenjem evidencije i lažnim poreznim prijavama.
            
         
         
            
               (6)Određene bi vrste motornih vozila trebalo isključiti iz područja primjene posebnih mjera jer se zbog njihove prirode ili vrste poslovanja za koje se upotrebljavaju sva njihova privatna upotreba smatra zanemarivom. Stoga se posebne mjere ne bi trebale odnositi na vozila s više od 9 sjedala (uključujući vozačevo sjedalo) i ukupne maksimalne težine veće od 3 500 kilograma. Uz to, ograničenje prava na odbitak ne primjenjuje se na PDV naplaćen za izdatke koji su u potpunosti povezani s poslovanjem poreznog obveznika.
            
            
               (7)Ograničenje prava na odbitak prema posebnim bi se mjerama trebalo primijeniti na PDV plaćen na kupnju, stjecanje unutar Zajednice, uvoz, najam ili leasing određenih motoriziranih cestovnih vozila i s njima povezanih troškova, uključujući kupnju goriva.
            
            
               (8)Produljenje tih mjera odstupanja trebalo bi vremenski ograničiti kako bi se omogućila procjena njihove učinkovitosti i odgovarajućeg postotka; Poljskoj bi stoga trebalo odobriti nastavak primjene mjere u ograničenom razdoblju, do 31. prosinca 2019.
            
            
               (9)Ako Poljska smatra da je nakon 2019. potrebno dodatno produljenje mjera odstupanja, Komisiji bi najkasnije do 1. travnja 2019. trebala uz zahtjev za produljenje dostaviti izvješće o primjeni dotičnih mjera koje uključuje pregled primijenjenog postotka.
            
            
               (10)Odstupanje će imati tek zanemariv učinak na sveukupni prikupljeni prihod od poreza naplaćenog u fazi konačne potrošnje i neće nepovoljno utjecati na vlastita sredstva Unije koja proizlaze iz PDV-a. 
            
            
               (11)Provedbenu odluku 2013/805/EU trebalo bi na odgovarajući način izmijeniti,
            
            
               DONIJELO JE OVU ODLUKU: 
            
            
               Članak 1.
            
            
               Provedbena odluka 2013/805/EU mijenja se kako slijedi:
            
            
               Članak 3. zamjenjuje se sljedećim:
            
            
               „Članak 3.
            
            
               1. Ova Odluka prestaje važiti 31. prosinca 2019.
            
            
               2. Svaki zahtjev za produljenje mjera predviđenih ovom Odlukom podnosi se Komisiji do 1. travnja 2019. Uz takav zahtjev prilaže se izvješće koje uključuje pregled ograničenja postotka koje se primjenjuje na pravo na odbitak PDV-a na temelju ove Odluke.”
            
            
               Članak 2.
            
            
               Ova se Odluka primjenjuje od 1. siječnja 2017. 
            
            
               Članak 3.
            
            
               Ova je Odluka upućena Republici Poljskoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  Provedbena odluka Vijeća 2013/805/EU od 17. prosinca 2013. kojom se Republici Poljskoj odobrava uvođenje mjera odstupanja od članka 26. stavka 1. točke (a) i članka 168. Direktive 2006/112/EZ o zajedničkom sustavu poreza na dodanu vrijednost (SL L 353, 28.12.2013., str. 51.).
               
               
                  
                     (2)
                  COM(2004) 728 final – Prijedlog direktive Vijeća o izmjeni Direktive 77/388/EEZ u cilju pojednostavnjenja obveza za porez na dodanu vrijednost (SL C 24, 29.1.2005., str. 10.), povučen 21. svibnja 2014. (SL C 153, 21.05.2014., str. 3.). 
               
               
                  
                     (3)
                  SL L 347, 11.12.2006., , str. 1. 
               
               
                  
                     (4)
                  Provedbena odluka Vijeća 2013/805/EU od 17. prosinca 2013. kojom se Republici Poljskoj odobrava uvođenje mjera odstupanja od članka 26. stavka 1. točke (a) i članka 168. Direktive 2006/112/EZ o zajedničkom sustavu poreza na dodanu vrijednost (SL L 353, 28.12.2013., str. 51.).